Onderwyser het glo graad 10-leerder verkrag(Argieffoto/Unsplash) Mmaphefo Matsemela, Noordwes-LUR van onderwys, het bewerings van seksuele aanranding op leerders in die provinsie ten sterkste veroordeel. ŉ Onderwyser van Pinagare Secondary School in Taung is in hegtenis geneem op aanklag van die verkragting van ŉ 16-jarige Graad-10-leerder, het Elias Malindi, woordvoerder van die polisie, gesê. Die onderwyser is Dinsdag vrygelaat op borgtog. Die onderwyser is ook voorlopig geskors hangende die ondersoek. “Ek veroordeel ten sterkste enige saak van seksuele aanranding op enige leerder in die provinsie,” het Matsemela bygevoeg. “Die departement beskou die bewerings in ŉ baie ernstige lig en voorlopige skorsing beteken dat die ondersoek sonder inmenging kan plaasvind.” Matsemela maan leerders om nie stil te bly wanneer enigiemand hulle teister nie. “Meld dit aan by jou ouers, die skoolhoof of enige onderwyser wat jy vertrou.” ŉ Span beraders van die departement is ontplooi om die leerder, familie en ander leerders, insluitend onderwysers wat deur die voorval geraak is, by te staan.